смешни случки за Канибали
Съветникът на един крал бил голям оптимист. Каквото и да се случело, неизменно казвал:
- Може пък да е за добро.
Веднъж двамата отишли на лов. Съветникът се прицелил неточно. И заблуденият куршум откъснал два пръста от ръката на владетеля. Той се ядосал:
- Видя ли какво направи? Сега ще остана сакат за цял живот!
Съветникът отвърнал смирено:
- Ужасно съжалявам, Ваше Величество! Но кой знае? Може пък това да е за добро.
Кралят съвсем побеснял:
- Ще ти дам аз едно добро! Сега ще те тикна в затвора до края на живота ти!
Малко след тази драматична случка кралят заминал за някакъв екзотичен остров с малка свита. Там всички били заловени от голямо племе канибали. Вождът видял, че на пленения крал му липсват два пръста на ръката. И му казал:
- Имаш огромен късмет. Нашата религия ни забранява да изяждаме човек с някакъв физически недъг. Свободен си да си вървиш.
Когато се прибрал в кралството си, монархът заповядал незабавно да освободят неговия съветник. Разказал му патилата си. И се покаял пред него:
- Ти беше напълно прав. Онази ловна злополука всъщност се оказа за добро. Прости ми страданията и несгодите, които ти причиних!
Съветникът отвърнал:
- Всичко е наред, Ваше Величество! В крайна сметка това също се оказа за добро.
Кралят се разсмял гръмогласно:
- Е, сега вече прекали с твоя оптимизъм. Какво му е доброто на това да гниеш в килия?
Съветникът се усмихнал:
- Ако не бях в затвора, щях да дойда с вас на оня остров. И тъй като аз не страдам от някакъв физически недъг, канибалите щяха да ме изядат!